VDSS Sklep Pdp 757/2022
Sodna praksa Višjega delovnega in socialnega sodišča, 2023-05-10

Oddelek za individualne in kolektivne delovne spore

Katarina Rajgelj (preds.), mag. Urša Klemenčič (poroč.), Helena Papež

odločitev o stroških pravdnega postopka - stroški priče

Priča je na zaslišanje prišla z naslova B. Glede na navedeno je priča upravičena do povračila stroškov najcenejšega javnega prevoza na relaciji iz naslova B. – Dunajska cesta 22, Ljubljana in nazaj.

I. Priči A. A., naslov B., se priznajo stroški za prihod na pritožbeno obravnavo dne 10. 5. 2023 v višini 3,80 EUR.

II. Tožeča stranka je dolžna priči plačati potne stroške v višini 3,80 EUR na njen transakcijski račun št. ..., odprt pri banki C. d. d., v roku 8 dni, v primeru zamude skupaj z zakonskimi zamudnimi obrestmi, ki tečejo od poteka roka za izpolnitev dalje do plačila.

1. Tožeča stranka je predlagala zaslišanje priče A, A., katero je pritožbeno sodišče zaslišalo na pritožbeni obravnavi dne 10. 5. 2023. Priča je priglasila povratne potne stroške na relaciji B. – Dunajska cesta 22, Ljubljana (sedež sodišča).

2. Pravna podlaga za priznanje stroškov priči je Zakon o pravdnem postopku (ZPP; Ur. l. RS, št. 73/07 s sprem.) in Pravilnik o povrnitvi stroškov v pravdnem postopku (Pravilnik; Ur. l. RS, št. 15/03 s sprem.). V skladu s prvim odstavkom 242. člena ZPP ima priča pravico do povračila potnih stroškov. Potni stroški obsegajo stroške za prevoz z javnimi prevoznimi sredstvi oziroma stroške za prevožene kilometre z lastnim prevoznim sredstvom (prvi odstavek 5. člena Pravilnika). Z javnimi prevoznimi sredstvi po tem pravilniku so mišljeni vlak, avtobus, ladja in letalo (tretji odstavek 5. člena Pravilnika). Potni stroški se povrnejo za potovanje po najkrajši poti in z najcenejšim prevoznim sredstvom. Stroški za potovanje z dražjim prevoznim sredstvom se povrnejo, če bi stroški za prevoz s cenejšim prevoznim sredstvom, skupaj z drugimi stroški, ki bi nastali zaradi vožnje s cenejšim prevoznim sredstvom, presegli stroške za prevoz z dražjim prevoznim sredstvom (6. člen Pravilnika). Stroški za prevožene kilometre se povrnejo samo za pot, na kateri ne vozi javno prevozno sredstvo, če javno prevozno sredstvo ne vozi ob primernem času, ali če je bilo potrebno iz kakšnega drugega opravičenega vzroka opustiti vožnjo z javnim prevoznim sredstvom, povrnitev stroškov pa se obračuna če javno prevozno sredstvo ne vozi ob primernem času, ali če je bilo potrebno iz kakšnega drugega opravičenega vzroka opustiti vožnjo z javnim prevoznim sredstvom (prvi, drugi in četrti odstavek 9. člena Pravilnika).

3. Priča je na zaslišanje prišla z naslova B. Glede na navedeno je priča upravičena do povračila stroškov najcenejšega javnega prevoza na relaciji iz naslova B. – Dunajska cesta 22, Ljubljana in nazaj. Po javno objavljenih podatkih na spletni strani Slovenskih železnic sodišče ugotavlja, da je znašala cena povratne vozovnice na tej relaciji na dan 10. 5. 2023 3,80 EUR. Priča je tako upravičena do povratnih potnih stroškov v višini 3,80 EUR.

4. Stroške priče je dolžna kriti pravdna stranka, ki je predlagala njeno zaslišanje, to je tožnik. Stroške v višini 3,80 EUR je dolžna povrniti na transakcijski račun priče na katerega ji nakazuje plačo, v roku 8 dni, v primeru zamude z zakonskimi zamudnimi obrestmi od izteka roka dalje do plačila.

Zakon o pravdnem postopku (1999) - ZPP  - člen 242, 242/1

Pravilnik o povrnitvi stroškov v pravdnem postopku (2003) - člen 5, 5/1, 5/3, 6, 9, 9/1, 9/2, 9/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.